**Tubifera** (*Tubifera*) — род прасцейшых з класу Myxogastrea сямейства *Reticulariaceae*. Віды роду распаўсюджаныя пераважна ў лясных экасістэмах; назіраюцца на мёртвай драўніне і лісцевай падсцілцы. Насяляюць ва ўмеранай, трапічнай і экватарыяльнай зонах, выяўленыя на ўсіх кантынентах, акрамя Антарктыды. Споранашэнні роду адрозніваюцца даволі буйнымі памерамі (0,5 — 5 см), і добра прыкметныя няўзброеным вокам, асабліва ў маладым стане, калі яны маюць ярка-ружовую, цялесную або крэмавую афарбоўку. У англійскай мове вядома народная назва "mullbery slime mold " — «малінавы слізявік».

Жыццёвы цыкл
------------

Як і іншыя міксаміцэты, прадстаўнікі роду маюць складаны жыццёвы цыкл. Споры прарастаюць з вызваленнем амёбоідных клетак, якія развіваюцца з утварэннем шмат’ядравага плазмодыю. Па дасягненні крытычнай масы, плазмодый пераўтвараецца ў пладовае цела — спорафор.

Апісанне
--------

*Tubifera microsperma*
Спорафоры — псеўдаэталіі, утвораныя пераважна цыліндрычнымі споратэкамі; падушкападобныя, паўсферычныя, распасцёртыя. Гіпаталюс губчаты, белы, жаўтлявы або карычневы, можа ўтвараць цыліндрычную ножку. Індывідуальныя споратэкі цыліндрычныя, радзей сферычныя або лабірынтападобныя, размешчаны ў выглядзе аднаго або некалькіх слаёў, у перасеку круглявыя або паліганальныя ад ўзаемнага сціску; верхавіны споратэк закругленыя, булавападобныя, канічныя або плоскія. Перыдый плёнкавы, эластычны, бліскучы або матавы, часам слаба ірыдавальны; ускрыццё нерэгулярнае, пераважна ў верхняй частцы. Псеўдакалюмела адсутнічае або маецца, канічная або цыліндрычная, часам зрастаецца з верхавінай споратэкі; можа ўтвараць бакавыя адгалінаванні. Псеўдакапіліцый адсутнічае, радзей мае выгляд плёнкавых цяжаў паміж перфараванымі ўчасткамі перыдыя. Споры ў масе іржава-карычневыя, радзей вохрыста-карычневыя, медна-карычневыя; арнаментаваныя сетачкай, зрэдку — бародаўкамі або грабянямі, часта з бледнай вобласцю. Плазмодый і маладыя споракарпы — розных адценняў ружовага, пры паспяванні — каштанава-карычневыя або чорныя.

Геаграфічнае распаўсюджанне
---------------------------

Віды роду шырока распаўсюджаныя ў лясных экасістэмах па ўсім зямным шары. Яны звычайныя ў іглічных і шыракалістых лясах ўмеранай зоны Паўночнага паўшар’я (ЗША, Канада, Расія), адзначаны ў Заходняй Еўропе, Індыі, Кітаі, Цэнтральнай і Паўднёвай Амерыцы, Аўстраліі.

Віды
----

Няспелае споранашэнне *Tubifera ferruginosa*
*Tubifera applanata*
Найбольш вядомы паліморфны від *Tubifera ferruginosa*, паўсюдна распаўсюджаны ў лясах Паўночнага паўшар’я. *Tubifera applanata* апісана з ўмераных шырот Еўразіі. Від *Tubifera dimorphotheca* і *Tubifera bombarda* сустракаюцца ў экватарыяльнай зоне і Паўднёвым паўшар’і.

У цяперашні час род уключае 12 відаў, уключаючы:

* Tubifera applanata
* Tubifera casparyii
* Tubifera corymbosa
* Tubifera dictyoderma
* Tubifera dimorphotheca
* Tubifera dudkae
* Tubifera ferruginosa
* Tubifera magna
* Tubifera microsperma
* Tubifera montana
* Tubifera papillata
* Tubifera pseudomicrosperma

Раней да роду таксама адносілі *Alwisia bombarda*.

Зноскі
------

1. 1 2 3  *Nannenga-Bremekamp N.E.* A Guide to Temperate Myxomycota. — Bristol: Biopress Ltd, 1991. — 410 с.
2. 1 2  *Глущенко В.И. Леонтьев Д.В. Акулов А.Ю.* Слизевики. — Харьков: ХНУ, 2001. — 135 с.
3. ↑  *Stempen H. Stephenson L.S.* Myxomycetes. A Handbook of Slime Molds. — Portland: Timber Press Ltd, 1994.
4. ↑  *Dmitry V. Leontyev, Martin Schnittler, Gabriel Moreno, Steven L. Stephenson, David W. Mitchell* The genus Alwisia (Myxomycetes) revalidated, with two species new to science(англ.) // *Mycologia*. — 2014-09-01. — В. 5. — Т. 106. — С. 936—948. — ISSN 0027-5514. — DOI:10.3852/13-314

Спасылкі
--------

* Neubert H. Nowotny W. Baumann K. Marx H. Die Myxomyceten Deutschlands und des angrenzenden Alpenraumes unter besonderer Berücksichtigung Österreichs. Bd. 1-3, Karlheinz Baumann Verlag, Gomaringen, 1993—2000.
* George W. Martin, Constantine John Alexopoulos, Marie Leonore Farr:The genera of Myxomycetes, Iowa City, 1983, ISBN 0-87745-124-9
* Henry Stempen, Steven L. Stevenson. Myxomycetes. A Handbook of Slime Molds. Timber Press, 1994, ISBN 0-88192-439-3.

|  |  |
| --- | --- |
| ⚙️   Таксанамія | EOL · Fossilworks · GBIF · iNaturalist · IRMNG · ITIS TSN · Mycobank · NCBI · WoRMS |
| Нарматыўны кантроль | Microsoft: 2780263192 |